SK Úradný vestník Európskej únie C 180/90

Oznámenie o začatí čiastočného predbežného preskúmania vyrovnávacích opatrení uplatniteľných na dovoz polyetyléntereftalátového (PET) filmu s pôvodom v Indii

(2006/C 180/06)

Komisia z vlastnej iniciatívy rozhodla o začatí čiastočného predbežného preskúmania podľa článku 19 nariadenia Rady (ES) č. 2026/97 o ochrane pred subvencovanými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“). Preskúmanie je rozsahovo obmedzené na preverenie subvencovania, pokiaľ ide o vyvážajúceho výrobcu Jindal Poly Films Limited.

1. Výrobok

Výrobok, ktorý je predmetom skúmania je polyetyléntereftalátový (PET) film s pôvodom v Indii („príslušný výrobok“), ktorý je zvyčajne zaradený do kódov KN ex 3920 62 19 a ex 3920 62 90. Tieto kódy KN sa uvádzajú iba pre informáciu.

2. Existujúce opatrenia

Súčasné platné opatrenie na dovoz PET filmu spoločnosťou Jindal Poly Films Limited je konečné vyrovnávacie clo uložené nariadením Rady (ES) č. 367/2006 (2) o dovoze polyetyléntereftalátového (PET) filmu s pôvodom v Indii.

3. Dôvody na preskúmanie

Existujú dostatočné prima facie dôkazy, ktoré má Komisia k dispozícii, že okolnosti v súvislosti so subvencovaním na základe ktorých boli vypracované opatrenia, sa zmenili a tieto zmeny majú trvalý charakter.

Informácie, ktoré má Komisia k dispozícii, ukazujú, že existujúce opatrenie na dovoz skúmaného výrobku spoločnosťou Jindal Poly Films Limited už nie je na jeho súčasnej úrovni dostatočné, aby zabránilo subvencovaniu, ktoré spôsobuje ujmu. Existuje dostatočný dôkaz o tom, že výška subvencií presiahla súčasné platné clo pre spoločnosť Jindal Poly Films Limited.

Spoločnosť Jindal Poly Films Limited údajne čerpá výhody z početných subvencií udelených indickou vládou a z iných regionálnych subvencií. Subvencie pozostávajú z programov výhod pre priemyselné odvetvia situované v špeciálnych hospodárskych zónach/jednotkách orientovaných na vývoz, systému úverových colných knižiek, predbežných licencií/systému na predbežné vystavovanie objednávok, systému podpory vývozu kapitálového tovaru, súborného systému stimulov vlády indického štátu Maharashtra, systému vývozných úverov a oslobodenia od dane z príjmu.

Uvedené systémy sú subvenciami, pretože zahŕňajú finančný príspevok indickej vlády a iných regionálnych vlád, udeľujú výhody spoločnosti Jindal Poly Films Limited a sú údajne pokračovaním trendu subvencií, ktoré podliehajú vyrovnávacím opatreniam, udelených tejto spoločnosti, ktoré spôsobujú ujmu. Údajne závisia od výkonu v oblasti vývozu a preto sú špecifické a podliehajú vyrovnávacím opatreniam, alebo sú inak špecifické a podliehajúce vyrovnávacím opatreniam.

Vzhľadom na uvedené sa Komisia nazdáva, že pokiaľ ide o subvencovanie spoločnosti Jindal Poly Films Limited, existujú dostatočné prima facie dôkazy, že okolnosti v súvislosti so subvencovaním sa podstatne zmenili, a preto by sa platné opatrenie malo preskúmať.

4. Postup

Komisia po porade s poradným výborom stanovila, že existuje dostatočný dôkaz na odôvodnené začatie čiastočného predbežného preskúmania ex officio a začína týmto preskúmanie v súlade s článkom 19 základného nariadenia.

Ak sa zistí, že platné opatrenia na dovoz PET filmu vyrobeného spoločnosťou Jindal Poly Films Limited by sa malo zmeniť a doplniť, preskúma sa aj rozsah, v akom je potrebné zmeniť a doplniť sadzbu cla uplatniteľnú na dovoz vyrobený „všetkými ostatnými spoločnosťami“ stanovenú v článku 1 ods. 2 nariadenia (ES) č. 367/2006.

a) Dotazníky

S cieľom získať informácie nevyhnutné na prešetrovanie zašle Komisia spoločnosti Jindal Poly Films Limited a indickým úradom dotazníky. Komisia by mala tieto informácie spolu s podpornými dôkazmi dostať v lehote stanovenej v odseku 5 písm. a) tohto oznámenia.

b) Zhromažďovanie informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú vo vyplnených dotazníkoch, a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v odseku 5 písm. a) tohto oznámenia.

Komisia môže okrem toho vypočuť zainteresované strany, pokiaľ predložia žiadosť, ktorá preukáže, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v odseku 5 písm. b) tohto oznámenia.

5. Lehoty

a) Pre zúčastnené strany, ktoré sa chcú prihlásiť na predloženie vyplnených dotazníkov a akýchkoľvek iných informácií.

Všetky zainteresované strany, ak sa ich stanoviská majú počas prešetrovania zohľadniť, sa musia prihlásiť Komisii, musia oznámiť svoje stanoviská a predložiť vyplnené dotazníky alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

b) Vypočutia

V tej istej 40-dňovej lehote môžu všetky zainteresované strany takisto požiadať o vypočutie Komisiou.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť vyhotovené v písomnej forme (nie v elektronickom formáte, ak nie je uvedené inak) a musí v nich byť uvedený názov, adresa, e-mailová adresa, číslo telefónu a faxu a/alebo telexu zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytli ako dôverné, sa označujú ako „Limited“ (3) a v súlade s článkom 29 ods. 2 základného nariadenia sa k nim pripojí znenie, ktoré nemá dôverný charakter s označením „For inspection by interested parties“.

Adresa Komisie na účely korešpondencie:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05

7. Nespolupráca

V prípadoch, ak ktorákoľvek zainteresovaná strana odmietne sprístupniť alebo neposkytne potrebné informácie v rámci lehôt alebo významnou mierou prekáža v prešetrovaní, v súlade s článkom 28 základného nariadenia sa môžu dočasné alebo konečné zistenia, či už pozitívne alebo negatívne, vypracovať na základe dostupných skutočností.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, tieto informácie sa nevezmú do úvahy a môžu sa použiť dostupné skutočnosti. Ak niektorá zainteresovaná strana nespolupracuje alebo spolupracuje iba čiastočne a zistenia sú preto podľa článku 28 základného nariadenia založené na dostupných skutočnostiach, môže byť výsledok pre túto stranu menej priaznivý než v prípade, keby bola spolupracovala.

(1) Ú. v. ES L 288, 21.10.1997, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. EÚ L 68, 8.3.2006, s. 15.

(3) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 29 nariadenia Rady (ES) č. 2026/97 (Ú. v. ES L 288, 21.10.1997, s. 1) a článku 12 dohody WTO o subvenciách a vyrovnávacích opatreniach.